L’IES Vicent Andrés Estellés i l’IES Altaia d’Altea intercanvien experiències a partir del poeta Estellés
2025-07-24

Divendres passat 6 de maig, l’IES Vicent Andrés Estellés de Burjassot rebia en el municipi a l’alumnat de l’IES Altaia, procedent de la localitat alacantina d’Altea. Aquesta visita forma part del projecte d’intercanvi lingüístic de Conselleria anomenat “Estellés amb veu de dona”. Els alumnes de 1r de Batxillerat de l’institut local van gaudir d’una jornada amb l’alumnat visitant al qual va mostrar els llocs més significatius en la vida del poeta Vicent Andrés Estellés com, per exemple, el Pati de les Sitges, la casa on va nàixer en 1924, l’horta, El Pouet i altres llocs tan presents en la seua obra poètica.

D’altra banda, l’alumnat de 3r d’ESO de l’Estellés, en el marc del projecte “Rapsodes” va oferir un concert a l’Auditori de la Casa de Cultura i, a continuació, tots i totes van gaudir d’un menjar de convivència i germanor en la pineda de la Granja, l’organització de la qual va comptar amb la col·laboració de l’AFA de l’Estellés.

L’experiència va resultar molt positiva i l’alumnat de tots dos centres va connectar immediatament en una jornada que es va fer curta però que prompte es repetirà ja que, el divendres 13 de maig, l’expedició de l’IES Vicent Andrés Estellés partirà rumb a Altea per a conéixer aquesta ciutat amb nom de dona, explicada i ensenyada pels alumnes i les alumnes de l’IES Altaia.